Imtella' Novembru 2, 2020 - Aġġornata 2 Ta' Novembru, 2020 11:24pm Aġġornata bir-ritratti : Diversi persuni ndarbu fi sparaturi fi Vjenna, f'dak li qed ikun kkunsidrat bħala attakk terroristiku. Mill-inqas seba' persuni huma maħsuba mejta u diversi oħrajn midruba f'attakk terroristiku koordinat li twettaq f'sitt postijiet. L-attakk terroristiku twettaq b'armi tan-nar minn persuna, u minn ieħor li sploda lilu nnifsu f'attakk suwiċida qrib sinagoga fi Vjenna. Rapporti mhux ikkonfermati qed jgħidu li hemm diversi ostaġġi li qed jinżammu f'ristorant, Akakiko, fejn kienu sparati l-ewwel tiri waqt l-attakk fil-qalba ta' Vjenna. Wieħed minn dawk maħsuba li ndarab serjament huwa uffiċjal tal-pulizija. Għad mhux magħruf kemm indarbu jew inqatlu nies fl-attakk. Il-ministru tal-intern Awstrijak Karl Nehammer, qal li hemm diversi midruba u mejta u sejjaħ l-attakk bħala wieħed evidentament terroristiku. Kien hemm mill-inqas wieħed minn dawk li spara fuq in-nies li jinsab fuq il-kustodja tal-pulizija filwaqt li l-persuna l-oħra li wettqet l-isparatura ħarbet. L-uffiċjali tas-sigurta' Awstrijaċi qed imexxu operazzjoni qawwija b'roadblocks fiċ-ċentru tal-kapitali Awstrijaka, bil-pulizija iħeġġu lill-persuni beix jevitaw l-ispazji pubbliċi u ma jużawx il-mezzi tat-trasport pubbliċi. Appellaw ukoll biex filmati u ritratti tal-attakk ma jixxandrux fuq Twitter u Facebook imma jintbagħtu lill-awtoritajiet tas-sigurta'. Filmati li xxandru fuq il-mezzi tal-media soċjali juru ġemgħa persuni jiġru wara li kienu rrappurtati tiri ta' arma tan-nar. L-attakk seħħ fiċ-ċentru tal-kapitali Awstrijaka, qrib il-pjazza Schwedenplatz, siegħat biss qabel il-bidu ta' lockdown nazzjonali bil-għan li tkun ikkontrollata l-imxija tal-Covid-19. Iż-żona hija ppakkjata bil-bars u hemm is-sinagoga Seitenstettengasse. M'huwiex ċar jekk dawn kellhomx xi konnessjoni mal-attakk. Il-mexxej tal-komunita' Lhudija fi Vjenna Oskar Deutsch qal li l-isparaturi seħħew qrib is-sinagoga li madankollu kienet magħluqa waqt il-ħin tal-attakk. Għad mhux ikkonfermat min kien fil-mira tal-attakk u min wettaq l-attakk.